Author: administrator
Last saved by: viktoria.radvanska
Company: Abyss

Predkladacia správa

Ministerstvo dopravy, pôšt a telekomunikácií Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel (ďalej len „nariadenie vlády“). Návrh nariadenia vlády je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. Návrh nariadenia vlády sa predkladá ako iniciatívny materiál.
Predkladaným nariadením vlády sa do  právneho poriadku Slovenskej republiky preberá smernica Komisie 2009/46/ES z 24. apríla 2009, ktorou sa mení a dopĺňa smernica Európskeho parlamentu a Rady 2006/87/ES, ktorou sa stanovujú technické požiadavky na plavidlá vnútrozemskej plavby. Podmienky a technické požiadavky na plavidlá vnútrozemskej plavby sa pravidelne dopĺňajú, aktualizujú a zohľadňujú súčasný technologický rozvoj. Aby sa zabránilo narušeniu hospodárskej súťaže a rôznym úrovniam bezpečnosti plavidiel sa pôvodná smernica Európskeho parlamentu a Rady 2006/87/ES, ktorou sa stanovujú technické požiadavky na plavidlá vnútrozemskej plavby pravidelne mení a dopĺňa.
Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Hospodárskej a sociálnej rade Slovenskej republiky.
Návrh nariadenia vlády nebude mať dopad na štátny rozpočet, nebude mať vplyv na rozpočty obcí a rozpočty vyšších územných celkov, bude mať pozitívny vplyv na životné prostredie, nebude mať dopad na zamestnanosť a ani na podnikateľské prostredie.
Navrhované nariadenie vlády je v súlade s Ústavou Slovenskej republiky, platným právnym poriadkom Slovenskej republiky ako aj medzinárodnými zmluvami, ktorými je Slovenská republika viazaná.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Návrh nariadenia bol predmetom medzirezortného pripomienkového konania, ktorého výsledky sú uvedené v samostatnej prílohe. Hromadná pripomienka 500 a viac fyzických osôb a právnických osôb nebola uplatnená.
Návrh nariadenia vlády dňa 22. septembra 2009 prerokovala Legislatívna rada vlády Slovenskej republiky. Uplatnené pripomienky boli do návrhu nariadenia vlády zapracované.
Návrh nariadenia vlády sa predkladá bez rozporov.